CELEX: 32021R0725
Language: bg
Date: 2021-05-04 00:00:00
Title: Регламент за изпълнение (ЕС) 2021/725 на Комисията от 4 май 2021 година за дерогация по отношение на 2021 г. от регламенти за изпълнение (ЕС) № 809/2014, (ЕС) № 180/2014, (ЕС) № 181/2014, (ЕС) 2017/892, (ЕС) 2016/1150, (ЕС) 2018/274, (ЕС) № 615/2014 и (ЕС) 2015/1368 по отношение на някои административни проверки и проверки на място, приложими в областта на общата селскостопанска политика

5.5.2021   
               
               
                  BG
               
               
                  Официален вестник на Европейския съюз
               
               
                  L 155/8
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/725 НА КОМИСИЯТА
         от 4 май 2021 година
         за дерогация по отношение на 2021 г. от регламенти за изпълнение (ЕС) № 809/2014, (ЕС) № 180/2014, (ЕС) № 181/2014, (ЕС) 2017/892, (ЕС) 2016/1150, (ЕС) 2018/274, (ЕС) № 615/2014 и (ЕС) 2015/1368 по отношение на някои административни проверки и проверки на място, приложими в областта на общата селскостопанска политика
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 62, параграф 2 от него,
         като взе предвид Регламент (ЕС) № 228/2013 на Европейския парламент и на Съвета от 13 март 2013 г. за определяне на специфични мерки за селското стопанство в най-отдалечените региони на Съюза и за отмяна на Регламент (ЕО) № 247/2006 на Съвета (2), и по-специално член 8 и член 18, параграф 1, втора алинея от него,
         като взе предвид Регламент (ЕС) № 229/2013 на Европейския парламент и на Съвета от 13 март 2013 г. за определяне на специфични мерки в областта на селското стопанство по отношение на малките острови в Егейско море и за отмяна на Регламент (ЕО) № 1405/2006 на Съвета (3), и по-специално член 7, член 11, параграф 3 и член 14, параграф 1, втора алинея от него,
         като има предвид, че:
         
                     (1)
                  
                  
                     В резултат на пандемията от COVID-19 и значителните ограничения на придвижването, наложени в държавите членки, всички държави членки са изправени пред извънредни административни затруднения, свързани със своевременното планиране и изпълнение на изисквания брой проверки на място. Съществува риск тези затруднения да забавят извършването на проверките и последващото изплащане на помощта. Същевременно земеделските стопани са уязвими поради икономическите сътресения, причинени от пандемията, и изпитват финансови затруднения и проблеми с паричните потоци.
                  
               
                     (2)
                  
                  
                     С оглед на безпрецедентния характер на тези обстоятелства Комисията прие Регламент за изпълнение (ЕС) 2020/532 (4), за да облекчи посочените затруднения чрез дерогация от различни регламенти за изпълнение, приложими в областта на общата селскостопанска политика, по отношение на графика и броя на някои административни проверки и проверки на място. Като се има предвид, че пандемията от COVID-19 и свързаните с нея затруднения продължават и през 2021 г., е целесъобразно подобни мерки да се предвидят и по отношение на 2021 г.
                  
               
                     (3)
                  
                  
                     В Регламент за изпълнение (ЕС) № 809/2014 на Комисията (5) се определят правила, наред с другото, относно графика на проверките на място, броя на някои проверки на място в рамките на интегрираната система, включително във връзка със схемите за помощ за животни, и относно увеличаването на броя на проверките по отношение на някои схеми. В него също така се съдържат правила относно проверките на място във връзка с критериите за допустимост, ангажиментите и другите задължения по отношение на заявленията за помощ за добитък и исканията за плащане по мерките за подпомагане за животни, броя на проверките във връзка с мерки за развитие на селските райони, необвързани с площ и животни, и минималния брой на проверките, свързани с кръстосаното съответствие.
                  
               
                     (4)
                  
                  
                     В член 24, параграф 4, член 48, параграф 5, член 49, параграф 1, член 52, параграф 1, член 60, параграф 2 и член 71, параграф 3 от Регламент за изпълнение (ЕС) № 809/2014 се определят някои правила, които компетентният орган трябва да спазва при извършване на административни проверки или проверки на място. С оглед на обстоятелствата, породени от пандемията от COVID-19, е целесъобразно да се насърчи извършването на тези проверки чрез дистанционно наблюдение и чрез използване на нови технологии, като например безпилотни летателни системи, геомаркирани снимки, приемници за глобалната навигационна спътникова система в съчетание с Европейската геостационарна служба за навигационно покритие и „Галилео“, данни, получени от спътниците „Сентинел“ по програма „Коперник“, и други относими документални доказателства за проверка на съответствието с критериите за допустимост, ангажиментите или другите задължения във връзка със съответната схема за помощ или мерките за подпомагане, както и спазването на изискванията и стандартите, свързани с кръстосаното съответствие.
                  
               
                     (5)
                  
                  
                     В член 26, параграф 4 и член 42, параграф 1 от Регламент за изпълнение (ЕС) № 809/2014 се съдържат правила относно проверките на място, целящи да се установи дали са изпълнени всички критерии за допустимост, ангажименти и други задължения и да се обхванат всички животни, за които са подадени заявления за помощ или искания за плащане по схемите за помощ за животни или свързаните с животни мерки за подпомагане, които подлежат на проверка. С оглед на настоящата ситуация е уместно да се предвиди, че когато държавите членки не са в състояние да извършат тези проверки на място съгласно изискванията в посочените разпоредби и когато няма налични алтернативни доказателства, държавите членки могат да решат да извършат проверките за референтната 2021 година или календарната 2021 година по всяко време на годината, доколкото те позволяват да се проверят условията за допустимост.
                  
               
                     (6)
                  
                  
                     За изпълнението на няколко задължения съгласно Регламент (ЕС) № 1306/2013 по отношение на кръстосаното съответствие и съгласно Регламент (ЕС) № 1307/2013 на Европейския парламент и на Съвета (6) по отношение на свързаните с животни схеми за помощ и мерки за подпомагане са предвидени специфични и диференцирани графици и съответно се налага проверките на място да бъдат извършени съгласно тези графици. Мерките, предприети от държавите членки във връзка с пандемията от COVID-19, засягат възможността изискваните проверки на място да бъдат извършени точно и в сроковете, предвидени за посочените задължения. Също така е възможно някои видове проверки да не може да се извършват с използването на нови технологии, които да заменят посещенията в стопанството. Поради това по отношение на някои проверки, които трябва да бъдат извършени през 2021 г., е необходимо да се въведе дерогация от членове 30—33, членове 40а, 50, 52 и член 68, параграф 1 от Регламент за изпълнение (ЕС) № 809/2014 и да се намали минималният брой на проверките на място в сравнение с обичайния брой на проверките за свързаните с площи и животни схеми за помощ и мерки за подпомагане, различни от съответно тези по интегрираната система за администриране и контрол и задълженията за кръстосано съответствие. С цел да се осигури максимална ефикасност на възможността за ограничаване на контролната съвкупност, е целесъобразно също така да се предвиди дерогация от член 35, член 50, параграф 5 и член 68, параграф 4 от Регламент за изпълнение (ЕС) № 809/2014 и да се позволи на държавите членки да отложат увеличението на броя на проверките, изисквано по силата на посочените разпоредби, включително броя на проверките в резултат на дерогациите, предвидени в член 4, параграф 4, член 7, втора линея и член 9, втора алинея от Регламент за изпълнение (ЕС) 2020/532.
                  
               
                     (7)
                  
                  
                     Дерогациите от Регламент за изпълнение (ЕС) № 809/2014, предвидени в настоящия регламент, следва да позволят на държавите членки да избегнат закъсненията при мерките за контрол и при обработката на заявленията за помощ и съответно да избегнат закъснения при плащанията за бенефициерите за 2021 г. Задължително е обаче посочените дерогации да не са в разрез с доброто финансово управление и с изискването за достатъчна степен на увереност. От своя страна, държавите членки, които използват тези дерогации, са длъжни да предприемат всички необходими мерки, за да се избегнат надплащания и да се пристъпи към възстановяване на неправомерно платените суми. Също така използването на тези дерогации следва да бъде включено в декларацията за управлението, предвидена в член 7, параграф 3, първа алинея, буква б) от Регламент (ЕС) № 1306/2013, за финансовите 2021 и 2022 години.
                  
               
                     (8)
                  
                  
                     В регламенти за изпълнение (ЕС) № 180/2014 (7) и (ЕС) № 181/2014 (8) на Комисията се предвижда какъв да бъде броят на проверките на специфичните мерки в областта на селското стопанство в най-отдалечените региони на Съюза и по отношение на малките острови в Егейско море. Поради мерките, предприети във връзка с пандемията от COVID-19, които засягат и най-отдалечените региони на Съюза, както и малките острови в Егейско море, е целесъобразно да се предвиди дерогация от посочените регламенти, като се разшири възможността да се използват нови технологии за алтернативни доказателствени източници и се адаптира броят на проверките на място за 2021 г.
                  
               
                     (9)
                  
                  
                     В член 24 от Регламент за изпълнение (ЕС) 2017/892 (9) на Комисията се предвижда държавите членки да проверяват, включително на място, критериите за признаване на организациите или асоциациите на организации на производители в сектора на плодовете и зеленчуците. Поради мерките, предприети в отговор на пандемията от COVID-19, проверките на място във връзка с критериите за признаване не следва да се прилагат през 2021 г.
                  
               
                     (10)
                  
                  
                     В член 27, параграф 2 от Регламент за изпълнение (ЕС) 2017/892 се определя извадка за годишните проверки на място, представляваща най-малко 30 % от общия размер на помощта, за която са подадени заявления, и се предвижда всяка организация на производители или асоциация на организации на производители в сектора на плодовете и зеленчуците, изпълняваща оперативна програма, да се посещава поне веднъж на всеки 3 години. Наред с това в член 27, параграф 7 от посочения регламент се предвижда, че действията във връзка с индивидуални стопанства на членове на организации на производители, обхванати от извадката по член 27, параграф 2 от същия регламент, подлежат на поне едно посещение, за да се провери тяхното изпълнение. Поради мерките, предприети във връзка с пандемията от COVID-19, е възможно държавите членки да не са в състояние да спазят посочените изисквания и поради това следва да им се позволи да извършват по-малък процент от тези проверки през 2021 г., като през същата година спрямо тях не следва да се прилагат изискванията за честота на посещенията в организациите на производители.
                  
               
                     (11)
                  
                  
                     В член 29, параграф 2 от Регламент за изпълнение (ЕС) 2017/892 се предвижда, че проверките на първо ниво на операциите по изтегляне от пазара трябва да обхващат 100 % от количеството на изтеглените от пазара продукти, с изключение на предназначените за безплатно разпространение продукти, от които съгласно член 29, параграф 3 от същия регламент държавите членки могат да проверят по-малък процент, който да не е по-нисък от 10 % от засегнатите количества през пазарната година на съответната организация на производители. Поради мерките, предприети във връзка с пандемията от COVID-19, е възможно държавите членки да не са в състояние да спазят посоченото изискване и следва да им бъде позволено през 2021 г. да проверяват по-малък процент, който да не е по-нисък от 10 % от засегнатите количества през пазарната година на съответната организация на производители, също и за всички останали изтеглени от пазара продукти, независимо от планираното им предназначение.
                  
               
                     (12)
                  
                  
                     В член 30, параграф 3 от Регламент за изпълнение (ЕС) 2017/892 се предвижда, че всяка проверка включва извадка, представляваща най-малко 5 % от количествата, изтеглени от пазара от организацията на производители през пазарната година. Поради мерките, предприети във връзка с пандемията от COVID-19, е възможно държавите членки да не са в състояние да спазят посоченото изискване и следва да им бъде позволено през 2021 г. да използват извадки, представляващи най-малко 3 % от количествата, изтеглени от пазара от организацията на производители през пазарната 2020 година.
                  
               
                     (13)
                  
                  
                     Поради мерките, предприети във връзка с пандемията от COVID-19, за държавите членки ще продължи да бъде практически невъзможно да извършат през 2021 г. систематичните и основаните на извадки проверки на място на годишните заявления за помощ, проверките на първо и второ ниво на операциите по изтегляне от пазара и проверките на събиране на реколтата на зелено и небране на реколтата, определени съответно в член 27, параграф 7, член 29, параграф 2, член 30, параграф 3 и член 31, параграф и 1 и 2 от Регламент за изпълнение (ЕС) 2017/892. Затова на държавите членки следва да се позволи да определят проверки, които са равнозначни на систематичните проверки на място, като например геомаркирани снимки, снимки с посочени дати, доклади от наблюдението с дронове с посочени дати, административни проверки или видеоконференции с бенефициерите.
                  
               
                     (14)
                  
                  
                     Поради мерките, предприети във връзка с пандемията от COVID-19, за държавите членки беше и ще бъде практически невъзможно да извършат през 2020 г. и съответно през 2021 г. систематичните и основаните на извадки проверки на място за операциите, подпомагани по членове 45—52 от Регламент (ЕС) № 1308/2013 на Европейския парламент и на Съвета (10). Ето защо по отношение на финансовата 2020 година беше въведена дерогация от член 32, параграф 1 и от член 42, параграф 3 от Регламент за изпълнение (ЕС) 2016/1150 на Комисията (11), която следва да бъде запазена и през финансовата 2021 година, за да се позволи на държавите членки да определят проверки, които са равнозначни на систематичните проверки на място, като например снимки с посочени дати, доклади от наблюдението с дронове с посочени дати, административни проверки или видеоконференции с бенефициерите, които гарантират, че са спазени правилата относно програмите за подпомагане в лозаро-винарския сектор преди извършването на плащанията.
                  
               
                     (15)
                  
                  
                     За държавите членки ще бъде също така практически невъзможно да извършат по отношение на финансовата 2021 година и в срока, установен в член 43, параграф 3 от Регламент за изпълнение (ЕС) 2016/1150, систематичните проверки на място за операциите по събиране на реколтата на зелено, подпомагани по член 47 от Регламент (ЕС) № 1308/2013. Ето защо следва да бъде въведена дерогация, която да позволи приключването на проверките да бъде отложено до 15 септември 2021 г.
                  
               
                     (16)
                  
                  
                     В член 27, параграф 3 от Регламент за изпълнение (ЕС) 2018/274 на Комисията (12) се определя броят на пробите от прясно грозде, които да се вземат от лозята през периода, през който се прибира реколтата от съответния парцел, за целите на създаването на аналитичната база данни за изотопни данни, посочена в член 39 от Делегиран регламент (ЕС) 2018/273 на Комисията (13). Когато поради мерките, предприети във връзка с пандемията от COVID-19, държавите членки са възпрепятствани да извършват такива проверки, следва да бъде им позволено да приложат дерогация от минималния брой на пробите.
                  
               
                     (17)
                  
                  
                     Съгласно член 31, параграф 2, буква б) от Регламент за изпълнение (ЕС) 2018/274 държавите членки са длъжни да извършват годишни проверки на място на най-малко 5 % от всички лозари, вписани в лозарския регистър. Тъй като поради мерките, предприети във връзка с пандемията от COVID-19, извършването на такива проверки в няколко произвеждащи вино държави членки е невъзможно за дълъг период от време, този процент следва да бъде намален за 2021 г. Поради същата причина на държавите членки следва да бъде позволено временно да преустановят през 2021 г. систематичните проверки на място, посочени в член 31, параграф 2, буква в) от посочения регламент, които трябва да се извършат в засадените с лозя площи, невключени в нито едно досие на лозар.
                  
               
                     (18)
                  
                  
                     В Регламент за изпълнение (ЕС) № 615/2014 на Комисията (14) по отношение на работните програми за подпомагане на секторите на маслиновото масло и трапезните маслини се съдържат правила за проверките на място, за да се установи дали са изпълнени условията за предоставяне на финансиране от Съюза. Мерките, предприети във връзка с пандемията от COVID-19, може да доведат до трудности при извършването на тези проверки по изискванията на член 6 от посочения регламент. Поради това е уместно на държавите членки да се предостави гъвкавост, като се позволи замяната на проверките на място през календарната 2021 година с алтернативни проверки.
                  
               
                     (19)
                  
                  
                     В Регламент за изпълнение (ЕС) 2015/1368 на Комисията (15) по отношение на помощта в сектора на пчеларството се съдържат правила относно текущото наблюдение и проверките във връзка с правилното изпълнение на националните програми за пчеларството, действително направените разходи и точния брой на кошерите, докладван от пчеларите. В съответствие с член 8, параграф 3 от посочения регламент държавите членки трябва да гарантират, че най-малко 5 % от заявителите за подпомагане по техните програми за пчеларството се подлагат на проверки на място. Мерките, предприети във връзка с пандемията от COVID-19, може да създадат затруднения при извършването на необходимия брой проверки на място за достигне на този праг. Поради това е уместно на държавите членки да се предостави гъвкавост чрез въвеждане на дерогация от това изискване. Тази дерогация обаче не следва да води до нарастване на риска от неправомерни плащания. Поради това намаляването на броя на проверките на място следва да се компенсира, доколкото е възможно, с алтернативни проверки.
                  
               
                     (20)
                  
                  
                     Тъй като предвидените в настоящия регламент мерки са необходими, за да могат държавите членки да организират кампании за контрол при спазване на мерките във връзка с пандемията от COVID-19, настоящият регламент следва да влезе в сила в деня на публикуването му в Официален вестник на Европейския съюз и да се прилага с обратно действие, за да обхване цялата продължителност на съответните кампании за контрол: мерките в глави I и II и в глава III, раздели 3 и 4 следва да се прилагат от 1 януари 2021 г., което съответства на референтната година в интегрираната система за администриране и контрол или на календарната година по отношение на мерките за развитие на селските райони, необвързани с площ и животни, и на мерките в лозаро-винарския сектор; мерките в глава III, раздели 1 и 2 следва да се прилагат от 16 октомври 2020 г., което съответства на финансовата година; мерките в глава III, раздел 5 следва да се прилагат от 1 август 2020 г., което съответства на пчеларската година.
                  
               
                     (21)
                  
                  
                     Мерките, предвидени в настоящия регламент, са в съответствие със становището на Комитета по земеделските фондове, Комитета за директните плащания, Комитета за развитие на селските райони и Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         ГЛАВА I
         
            ДЕРОГАЦИИ ОТ РЕГЛАМЕНТ ЗА ИЗПЪЛНЕНИЕ (ЕС) № 809/2014
         
         
            Член 1
            Чрез дерогация от член 24, параграф 4, член 48, параграф 5, член 49, параграф 1, член 52, параграф 1, член 60, параграф 2, трета алинея и член 71, параграф 3 от Регламент за изпълнение (ЕС) № 809/2014 поради мерките, предприети във връзка с пандемията от COVID-19, за проверките, които трябва да се извършват съответно за референтната 2021 година или календарната 2021 година, държавите членки могат да решат изцяло да заменят физическите проверки по силата на посочения регламент, и по-специално посещенията на терен и проверките на място, с фотоинтерпретиране на сателитни или въздушни ортоснимки или използването на нови технологии, като например геомаркирани снимки, или други относими доказателства, включително документални доказателства, представени от бенефициера по искане на компетентния орган, даващи възможност да се направят окончателни заключения, които да са удовлетворителни за компетентния орган.
            Ако посещенията на място на операцията, получила подпомагане, или на инвеститорския обект по член 48, параграф 5 от Регламент за изпълнение (ЕС) № 809/2014 не може да бъдат заменени с относими документални доказателства, държавите членки осъществяват посочените посещения след извършване на окончателното плащане.
         
         
            Член 2
            Чрез дерогация от член 26, параграф 4 и член 42, параграф 1 от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място съгласно графика, заложен в посочените разпоредби, а алтернативните методи, включително използването на нови технологии, не осигуряват необходимите доказателства, държавите членки могат да решат да извършат тези проверки за референтната 2021 година или съответно календарната 2021 година по всяко време на годината, доколкото те позволяват да се проверят условията за допустимост.
         
         
            Член 3
            
               1.   Когато поради мерките, предприети във връзка с пандемията от COVID-19, държавите членки не са в състояние да извършват проверки на място през референтната 2021 година или съответно календарната 2021 година в съответствие с изискванията на членове 30—33, член 35, член 40а, параграф 1, първа алинея, буква в), член 40а, параграф 2, буква б), член 50, параграф 1, първа алинея, член 50, параграф 5, член 52, параграф 2, член 60, параграф 2, трета алинея, член 68, параграф 1, първа алинея и член 68, параграф 4 от Регламент за изпълнение (ЕС) № 809/2014, държавите членки могат да решат да приложат правилата, съдържащи се съответно в параграфи 2—13 от настоящия член.
            
            
               2.   Чрез дерогация от член 30 от Регламент за изпълнение (ЕС) № 809/2014 през референтната 2021 година броят на проверките трябва да е най-малко:
               
                           а)
                        
                        
                           3 % от всички бенефициери, кандидатстващи по схемата за основно плащане или по схемата за единно плащане на площ;
                        
                     
                           б)
                        
                        
                           3 % от всички бенефициери, кандидатстващи за преразпределителното плащане;
                        
                     
                           в)
                        
                        
                           3 % от всички бенефициери, кандидатстващи за плащането за райони с природни ограничения;
                        
                     
                           г)
                        
                        
                           3 % от всички бенефициери, кандидатстващи за плащането за млади земеделски стопани;
                        
                     
                           д)
                        
                        
                           3 % от всички бенефициери, кандидатстващи за плащанията, свързани с площ, по доброволното обвързано с производството подпомагане;
                        
                     
                           е)
                        
                        
                           3 % от всички бенефициери, кандидатстващи за плащането по схемата за дребни земеделски стопани;
                        
                     
                           ж)
                        
                        
                           10 % от декларираните площи за производство на коноп;
                        
                     
                           з)
                        
                        
                           3 % от всички бенефициери, кандидатстващи за специалното плащане за култура за памук.
                        
                     Държавите членки, които вече са взели решение да намалят броя на проверките за някои схеми на 3 % в съответствие с член 36 от Регламент за изпълнение (ЕС) № 809/2014, могат допълнително да намалят посочените в настоящия параграф проценти за тези схеми на 1 %.
            
            
               3.   Чрез дерогация от член 31 от Регламент за изпълнение (ЕС) № 809/2014 през референтната 2021 година броят на проверките трябва да е най-малко:
               
                           а)
                        
                        
                           3 % от всички бенефициери, от които се изисква спазване на земеделските практики, благоприятни за климата и околната среда;
                        
                     
                           б)
                        
                        
                           1 % от:
                           
                                       i)
                                    
                                    
                                       всички бенефициери, отговарящи на условията за плащането за екологизиране, които са освободени от задълженията за диверсификация на културите и задълженията във връзка с екологично насочените площи поради недостигане на праговете, посочени в членове 44 и 46 от Регламент (ЕС) № 1307/2013, и за които не се отнасят задълженията, посочени в член 45 от същия регламент;
                                    
                                 
                                       ii)
                                    
                                    
                                       или — в годините, през които в дадена държава членка не се прилага член 44 от Делегиран регламент (ЕС) № 639/2014 на Комисията (16) — бенефициерите, отговарящи на условията за плащането за екологизиране, които са освободени от задълженията за диверсификация на културите и задълженията във връзка с екологично насочените площи поради недостигане на праговете, посочени в членове 44 и 46 от Регламент (ЕС) № 1307/2013, и за които не се отнасят задълженията, посочени в член 45, параграф 1 от същия регламент;
                                    
                                 
                     
                           в)
                        
                        
                           3 % от всички бенефициери, които са длъжни да спазват практиките за екологизиране и които използват национални или регионални схеми за сертифициране на екологичните практики, посочени в член 43, параграф 3, буква б) от Регламент (ЕС) № 1307/2013.
                        
                     Същевременно броят на проверките, посочен в първа алинея, буква а), трябва да обхваща най-малко 3 % от всички бенефициери, притежаващи райони с постоянно затревени площи, които са екологично чувствителни, в зоните, обхванати от Директива 92/43/ЕИО на Съвета (17) или Директива 2009/147/ЕО на Европейския парламент и на Съвета (18), и екологично чувствителните зони, посочени в член 45, параграф 1 от Регламент (ЕС) № 1307/2013.
            
            
               4.   Чрез дерогация от член 32 от Регламент за изпълнение (ЕС) № 809/2014 през референтната 2021 година броят на проверките трябва да е най-малко:
               
                           а)
                        
                        
                           3 % от всички бенефициери, кандидатстващи по мерките за развитие на селските райони;
                        
                     
                           б)
                        
                        
                           3 % от всички колективи, които подават колективно искане.
                        
                     Броят на проверките, посочен в първа алинея, буква а), за мерките, предвидени в членове 28 и 29 от Регламент (ЕС) № 1305/2013 на Европейския парламент и на Съвета (19), в размер на 3 % трябва да се постигне на равнището на отделната мярка.
            
            
               5.   Чрез дерогация от член 33 от Регламент за изпълнение (ЕС) № 809/2014 през референтната 2021 година броят на проверките трябва да е най-малко 3 % от всички бенефициери, кандидатстващи по схемите за помощ за животни, като се обхващат поне 3 % от животните.
            
            
               6.   Чрез дерогация от член 35 от Регламент за изпълнение (ЕС) № 809/2014 държавите членки могат да решат да отложат увеличението на броя на проверките, което е трябвало да бъде приложено през референтната 2021 година за схемите за помощ и мерките за подпомагане, посочени в параграфи 2—5 от настоящия член, и да го заменят със съответно увеличение по отношение на референтната 2022 година.
            
            
               7.   Чрез дерогация от член 40а, параграф 1, първа алинея, буква в), първото изречение от Регламент за изпълнение (ЕС) № 809/2014 съответните проверки, свързани с критериите за допустимост, ангажиментите и другите задължения, се извършват за най-малко 3 % от съответните бенефициери.
            
            
               8.   Чрез дерогация от член 40а, параграф 2, буква б) от Регламент за изпълнение (ЕС) № 809/2014 проверките на съдържанието на тетрахидроканабинол в конопа се извършват за най-малко 10 % от площта.
            
            
               9.   Чрез дерогация от член 50, параграф 1, първа алинея и член 60, параграф 2, трета алинея от Регламент за изпълнение (ЕС) № 809/2014 през календарната 2021 година броят на проверките трябва да е най-малко 3 %.
            
            
               10.   Чрез дерогация от член 50, параграф 5 от Регламент за изпълнение (ЕС) № 809/2014 държавите членки могат да решат да отложат увеличението на броя на проверките, което е трябвало да бъде приложено през календарната 2021 година, и да го заменят със съответно увеличение по отношение на календарната 2022 година.
            
            
               11.   Чрез дерогация от член 52, параграф 2 от Регламент за изпълнение (ЕС) № 809/2014 през календарната 2021 година броят на последващите проверки трябва да е най-малко 0,6 %.
            
            
               12.   Чрез дерогация от член 68, параграф 1, първа алинея от Регламент за изпълнение (ЕС) № 809/2014 през референтната 2021 година минималният брой на проверките за кръстосано съответствие трябва да е 0,5 %.
            
            
               13.   Чрез дерогация от член 68, параграф 4 от Регламент за изпълнение (ЕС) № 809/2014 държавите членки могат да решат да отложат увеличението на броя на проверките, което е трябвало да бъде приложено през референтната 2021 година, и да го заменят със съответно увеличение по отношение на референтната 2022 година.
            
         
         
            Член 4
            За държавите членки, които прилагат членове 1, 2 и 3, декларацията за управлението, която се изготвя в съответствие с член 7, параграф 3, първа алинея, буква б) от Регламент (ЕС) № 1306/2013, трябва да съдържа за финансовите 2021 и 2022 години потвърждение, че са избегнати надплащания за бенефициерите и че възстановяването на неправомерните суми е предприето въз основа на проверка на цялата необходима информация.
         
         ГЛАВА II
         
            ДЕРОГАЦИИ ОТ СПЕЦИФИЧНИТЕ МЕРКИ ПО ОТНОШЕНИЕ НА НАЙ-ОТДАЛЕЧЕНИТЕ РЕГИОНИ НА СЪЮЗА И МАЛКИТЕ ОСТРОВИ В ЕГЕЙСКО МОРЕ
         
         
            РАЗДЕЛ 1
         
         
            
               Дерогации от Регламент за изпълнение (ЕС) № 180/2014
            
         
         
            Член 5
            
               1.   Чрез дерогация от член 16, параграф 2 от Регламент за изпълнение (ЕС) № 180/2014, когато поради мерките, предприети във връзка с пандемията от COVID-19, държавите членки не са в състояние да извършват физически проверки в най-отдалечените региони в съответствие с правилата в посочената разпоредба, през 2021 г. държавите членки могат да решат да организират физически проверки в съответствие с правилата по параграф 2 от настоящия член.
            
            
               2.   Физическите проверки, извършвани в съответния най-отдалечен регион по отношение на вноса, въвеждането, износа и експедицията на селскостопански продукти, включват представителна извадка в размер на най-малко 3 % от лицензиите и сертификатите, представяни в съответствие с член 9 от Регламент за изпълнение (ЕС) № 180/2014.
            
            
               3.   Чрез дерогация от член 22 от Регламент за изпълнение (ЕС) № 180/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място в най-отдалечените региони в съответствие с правилата в посочения член, през 2021 г. държавите членки могат да решат да организират проверки на място в съответствие с правилата по параграф 4 от настоящия член.
            
            
               4.   Въз основа на анализ на риска в съответствие с член 24, параграф 1 от Регламент за изпълнение (ЕС) № 180/2014 компетентните органи извършват проверки на място върху извадка от най-малко 3 % от заявленията за помощ. Освен това извадката трябва да представлява най-малко 3 % от сумите, обхванати от помощта за всяко действие.
            
            
               5.   Чрез дерогация от член 16, параграф 2 и член 22 от Регламент за изпълнение (ЕС) № 180/2014, когато поради въведените във връзка с пандемията от COVID-19 мерки държавите членки не са в състояние да извършват проверки на място по отношение на специфичните мерки в полза на най-отдалечените региони в съответствие с правилата, определени в посочените разпоредби за 2021 г., държавите членки могат да решат:
               
                           а)
                        
                        
                           да заменят проверките на място с използването на нови технологии, включително геомаркирани снимки, снимки с посочена дата, доклади от наблюдение с дронове с посочени дати, видеоконференции с бенефициерите или всякакви имащи отношение документни доказателства, които биха могли да бъдат от помощ при проверката на правилното изпълнение на мерките;
                        
                     
                           б)
                        
                        
                           да извършват тези проверки по всяко време на годината, доколкото те продължават да дават възможност за проверка на условията за допустимост, включително след извършване на окончателното плащане.
                        
                     
            
               6.   Чрез дерогация от член 59, параграф 5 от Регламент (ЕС) № 1306/2013 държавите членки могат да решат да отложат увеличението на броя на проверките, което е трябвало да бъде приложено през референтната 2021 година за схемите за помощ и мерките за подпомагане, посочени в параграфи 1—5 от настоящия член, и да го заменят със съответно увеличение по отношение на референтната 2022 година.
            
         
         
            РАЗДЕЛ 2
         
         
            
               Дерогации от Регламент за изпълнение (ЕС) № 181/2014
            
         
         
            Член 6
            
               1.   Чрез дерогация от член 13, параграф 2 от Регламент за изпълнение (ЕС) № 181/2014, когато поради мерките, предприети във връзка с пандемията от COVID-19, Гърция не е в състояние да извършва физически проверки в съответствие с правилата в посочената разпоредба, през 2021 г. Гърция може да реши да организира физически проверки в съответствие с правилата по параграф 2 от настоящия член.
            
            
               2.   Физическите проверки, извършвани на малките острови в Егейско море при въвеждане на селскостопански продукти, включват представителна извадка в размер на най-малко 3 % от сертификатите, представяни в съответствие с член 7 от Регламент за изпълнение (ЕС) № 181/2014. Физическите проверки, осъществявани на малките острови в Егейско море при износа или експедицията, предвидени в раздел 3 от посочения регламент, включват представителна извадка в размер на най-малко 3 % от операциите, въз основа на профилите на риска, изготвени от Гърция.
            
            
               3.   Чрез дерогация от член 20 от Регламент за изпълнение (ЕС) № 181/2014, когато поради мерките, предприети във връзка с пандемията от COVID-19, Гърция не е в състояние да извършва проверки на място в съответствие с правилата в посочения член, през 2021 г. Гърция може да реши да организира проверки на място в съответствие с правилата по параграф 4 от настоящия член.
            
            
               4.   Въз основа на анализ на риска в съответствие с член 22, параграф 1 от Регламент за изпълнение (ЕС) № 181/2014 компетентните органи извършват проверки на място върху извадка от най-малко 3 % от заявленията за помощ по отношение на всяко действие. Освен това извадката трябва да представлява най-малко 3 % от сумите, обхванати от помощта за всяко действие.
            
            
               5.   Чрез дерогация от член 13, параграф 2 и член 20 от Регламент за изпълнение (ЕС) № 181/2014, когато поради въведените във връзка с пандемията от COVID-19 мерки Гърция не е в състояние да извършва проверки на място по отношение на специфичните мерки в полза на малките острови в Егейско море в съответствие с правилата, определени в посочените разпоредби за 2021 г., Гърция може да реши:
               
                           а)
                        
                        
                           да замени проверките на място с използването на нови технологии, включително геомаркирани снимки, снимки с посочена дата, доклади от наблюдение с дронове с посочени дати, видеоконференции с бенефициерите или всякакви имащи отношение документни доказателства, които биха могли да бъдат от помощ при проверката на правилното изпълнение на мерките;
                        
                     
                           б)
                        
                        
                           да извършва тези проверки по всяко време на годината, доколкото те продължават да дават възможност за проверка на условията за допустимост, включително след извършване на окончателното плащане.
                        
                     
            
               6.   Чрез дерогация от член 59, параграф 5 от Регламент (ЕС) № 1306/2013 Гърция може да реши да отложи увеличението на броя на проверките, което е трябвало да бъде приложено през референтната 2021 година за схемите за помощ и мерките за подпомагане, посочени в параграфи 1—5 от настоящия член, и да го замени със съответно увеличение по отношение на референтната 2022 година.
            
         
         ГЛАВА III
         
            ДЕРОГАЦИИ ОТ ПРАВИЛАТА ЗА ПРИЛАГАНЕ НА ОБЩАТА ОРГАНИЗАЦИЯ НА ПАЗАРИТЕ
         
         
            РАЗДЕЛ 1
         
         
            
               Дерогации от Регламент за изпълнение (ЕС) 2017/892
            
         
         
            Член 7
            
               1.   Чрез дерогация от член 24 от Регламент за изпълнение (ЕС) 2017/892 проверките на място във връзка с критериите за признаване не се прилагат през 2021 г.
            
            
               2.   Чрез дерогация от член 27, параграф 2 от Регламент за изпълнение (ЕС) 2017/892:
               
                           а)
                        
                        
                           през 2021 г. проверките на място по член 27 от посочения регламент се извършват на извадка, представляваща най-малко 10 % от общия размер на помощта, за която са подадени заявления през 2020 г.;
                        
                     
                           б)
                        
                        
                           правилото, че всяка организация на производители или асоциация на организации на производители, изпълняваща оперативна програма, се посещава поне веднъж на всеки 3 години, не се прилага за проверките на място, извършвани през 2021 г.
                        
                     
            
               3.   Чрез дерогация от член 27, параграф 7 от Регламент за изпълнение (ЕС) 2017/892 правилото, че действията във връзка с индивидуални стопанства на членове на организации на производители, обхванати от извадката по член 27, параграф 2 от посочения регламент, подлежат на поне едно посещение на мястото на изпълнение на действието, за да се провери изпълнението му, не се прилага за проверките на място, извършвани през 2021 г. Такива посещения на място може да се заменят с други видове проверки, определени от държавите членки, като например геомаркирани снимки, снимки с посочени дати, доклади от наблюдението с дронове с посочени дати, административни проверки или видеоконференции с бенефициерите.
            
            
               4.   Чрез дерогация от член 29, параграф 2 от Регламент за изпълнение (ЕС) 2017/892 през 2021 г. държавите членки могат да проверят от всички изтеглени от пазара продукти, независимо от тяхното планирано предназначение, по-малък процент от този в посочената разпоредба, при условие че той не е по-нисък от 10 % от засегнатите количества през пазарната година на съответната организация на производители. Проверката може да се извършва в помещенията на организацията на производители или в обектите на получателите на продуктите. В случай че при проверките се разкрият нередности, държавите членки извършват допълнителни проверки. Такива проверки може да се заменят с други видове проверки, определени от държавите членки, като например геомаркирани снимки, снимки с посочени дати, доклади от наблюдението с дронове с посочени дати, административни проверки или видеоконференции с бенефициерите.
            
            
               5.   Чрез дерогация от член 30, параграф 3 от Регламент за изпълнение (ЕС) 2017/892 през 2021 г. всяка проверка включва извадка, представляваща най-малко 3 % от количествата, изтеглени от пазара от организацията на производители през пазарната 2020 година. Такива проверки може да се заменят с други видове проверки, определени от държавите членки, като например геомаркирани снимки, снимки с посочени дати, доклади от наблюдението с дронове с посочени дати, административни проверки или видеоконференции с бенефициерите.
            
            
               6.   Чрез дерогация от член 31, параграфи 1 и 2 от Регламент за изпълнение (ЕС) 2017/892 през 2021 г. проверките на място може да се заменят с други видове проверки, определени от държавите членки, като например геомаркирани снимки, снимки с посочени дати, доклади от наблюдението с дронове с посочени дати, административни проверки или видеоконференции с бенефициерите.
            
         
         
            РАЗДЕЛ 2
         
         
            
               Дерогации от Регламент за изпълнение (ЕС) 2016/1150
            
         
         
            Член 8
            
               1.   Чрез дерогация от член 32, параграф 1 и член 42, параграф 3 от Регламент за изпълнение (ЕС) 2016/1150 през финансовата 2021 година, когато въведените във връзка с пандемията от COVID-19 мерки възпрепятстват държавите членки да извършват проверки на място в съответствие с посочените разпоредби, проверките може да се заменят с други видове проверки, определени от държавите членки, като например снимки с посочени дати, доклади от наблюдението с дронове с посочени дати, административни проверки или видеоконференции с бенефициерите, гарантиращи спазването на правилата относно програмите за подпомагане в лозаро-винарския сектор.
            
            
               2.   Чрез дерогация от член 43, параграф 3 от Регламент за изпълнение (ЕС) 2016/1150 през финансовата 2021 година, когато въведените във връзка с пандемията от COVID-19 мерки възпрепятстват държавите членки да извършват проверки на място в съответствие с тази разпоредба, проверките на операциите по събиране на реколтата на зелено се извършват до 15 септември 2021 г.
            
         
         
            РАЗДЕЛ 3
         
         
            
               Дерогации от Регламент за изпълнение (ЕС) 2018/274
            
         
         
            Член 9
            
               1.   Чрез дерогация от член 27, параграф 3 от Регламент за изпълнение (ЕС) 2018/274, когато въведените във връзка с пандемията от COVID-19 мерки възпрепятстват държавите членки по време на периода на прибиране на реколтата от грозде през 2021 г. да събират и преработват прясно грозде в степента, необходима, за да достигнат броя на пробите по част II от приложение III към посочения регламент, държавите членки могат да прилагат дерогация от този брой проби.
            
            
               2.   Чрез дерогация от член 31, параграф 2, буква б) от Регламент за изпълнение (ЕС) 2018/274, когато въведените във връзка с пандемията от COVID-19 мерки възпрепятстват държавите членки да извършват проверки на място през 2021 г. в съответствие с тази разпоредба, държавите членки извършват тези проверки най-малко на 3 % от всички вписани в лозарския регистър лозари.
            
            
               3.   Чрез дерогация от член 31, параграф 2, буква в) от Регламент за изпълнение (ЕС) 2018/274 през 2021 г. държавите членки могат временно да преустановят систематичните проверки на място, извършвани в засадените с лозя площи, които не са включени в нито едно досие на лозар, когато въведените във връзка с пандемията от COVID-19 мерки възпрепятстват държавите членки да извършват тези проверки.
            
         
         
            РАЗДЕЛ 4
         
         
            
               Дерогация от Регламент за изпълнение (ЕС) № 615/2014
            
         
         
            Член 10
            Чрез дерогация от член 6 от Регламент за изпълнение (ЕС) № 615/2014, когато въведените във връзка с пандемията от COVID-19 мерки възпрепятстват държавите членки да извършват своевременно през календарната 2021 година проверките на място, държавите членки могат да решат да заменят частично или изцяло проверките на място с административни проверки или с относими доказателства, включително геомаркирани снимки, видеоразговори или други доказателства в електронен формат.
         
         
            РАЗДЕЛ 5
         
         
            
               Дерогация от Регламент за изпълнение (ЕС) 2015/1368
            
         
         
            Член 11
            Чрез дерогация от член 8, параграф 3 от Регламент за изпълнение (ЕС) 2015/1368 през пчеларската 2021 година държавите членки могат да решат да се отклонят от прага от 5 % по отношение на проверките на място на заявителите за подпомагане в рамките на техните програми за пчеларството, при условие че заменят планираните проверки на място с алтернативни проверки, като изискват снимки, видеоразговори или чрез други средства, които могат да послужат за доказателство при проверка на правилното изпълнение на мерките, включени в програмата за пчеларството.
         
         ГЛАВА IV
         
            ЗАКЛЮЧИТЕЛНИ РАЗПОРЕДБИ
         
         
            Член 12
            Настоящият регламент влиза в сила в деня на публикуването му в Официален вестник на Европейския съюз.
            
            Глави I и II и глава III, раздели 3 и 4 се прилагат от 1 януари 2021 г.
            Глава III, раздели 1 и 2 се прилагат от 16 октомври 2020 г.
            Глава III, раздел 5 се прилага от 1 август 2020 г.
            Настоящият регламент е задължителен в своята цялост и се прилага пряко във всички държави членки.
         
         
            Съставено в Брюксел на 4 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  ОВ L 78, 20.3.2013 г., стр. 23.
         
            (3)  ОВ L 78, 20.3.2013 г., стр. 41.
         
            (4)  Регламент за изпълнение (ЕС) 2020/532 на Комисията от 16 април 2020 г. за дерогация по отношение на 2020 г. от регламенти за изпълнение (ЕС) № 809/2014, (ЕС) № 180/2014, (ЕС) № 181/2014, (ЕС) 2017/892, (ЕС) 2016/1150, (ЕС) 2018/274, (ЕС) 2017/39, (ЕС) 2015/1368 и (ЕС) 2016/1240 по отношение на някои административни проверки и проверки на място, приложими в областта на общата селскостопанска политика (ОВ L 119, 17.4.2020 г., стр. 3).
         
            (5)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).
         
            (6)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).
         
            (7)  Регламент за изпълнение (ЕС) № 180/2014 на Комисията от 20 февруари 2014 г. за определяне на правила за прилагането на Регламент (ЕС) № 228/2013 на Европейския парламент и на Съвета за определяне на специфични мерки за селското стопанство в най-отдалечените региони на Съюза (ОВ L 63, 4.3.2014 г., стр. 13).
         
            (8)  Регламент за изпълнение (ЕС) № 181/2014 на Комисията от 20 февруари 2014 г. за определяне на правила за прилагането на Регламент (ЕС) № 229/2013 на Европейския парламент и на Съвета за определяне на специфични мерки в областта на селското стопанство по отношение на малките острови в Егейско море (ОВ L 63, 4.3.2014 г., стр. 53).
         
            (9)  Регламент за изпълнение (ЕС) 2017/892 на Комисията от 13 март 2017 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на секторите на плодовете и зеленчуците и на преработените плодове и зеленчуци (ОВ L 138, 25.5.2017 г., стр. 57).
         
            (10)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
         
            (11)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).
         
            (12)  Регламент за изпълнение (ЕС) 2018/274 на Комисията от 11 декември 2017 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения, сертифицирането, входящия и изходящ регистър, задължителните декларации и уведомления и за прилагането на Регламент (ЕС) № 1306/2013 на Европейския парламент и на Съвета по отношение на съответните проверки и за отмяна на Регламент за изпълнение (ЕС) 2015/561 на Комисията (ОВ L 58, 28.2.2018 г., стр. 60).
         
            (13)  Делегиран регламент (ЕС) 2018/273 на Комисията от 11 декември 2017 г. за допълнение на Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения, лозарския регистър, придружаващите документи и сертифицирането, входящия и изходящ регистър, задължителните декларации, уведомленията и публикуването на подадената в тях информация, както и за допълнение на Регламент (ЕС) № 1306/2013 на Европейския парламент и на Съвета по отношение на съответните проверки и санкции, за изменение на регламенти (ЕО) № 555/2008, (ЕО) № 606/2009 и (ЕО) № 607/2009 на Комисията и за отмяна на Регламент (ЕО) № 436/2009 на Комисията и на Делегиран регламент (ЕС) 2015/560 на Комисията (ОВ L 58, 28.2.2018 г., стр. 1).
         
            (14)  Регламент за изпълнение (ЕС) № 615/2014 на Комисията от 6 юни 2014 г. за определяне на подробни правила за прилагането на Регламент (ЕС) № 1306/2013 на Европейския парламент и на Съвета и Регламент (ЕС) № 1308/2013 на Европейския парламент и на Съвета по отношение на работните програми за подпомагане на секторите на маслиновото масло и трапезните маслини (ОВ L 168, 7.6.2014 г., стр. 95).
         
            (15)  Регламент за изпълнение (ЕС) 2015/1368 на Комисията от 6 август 2015 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на помощта в сектора на пчеларството (ОВ L 211, 8.8.2015 г., стр. 9).
         
            (16)  Делегиран регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (ОВ L 181, 20.6.2014 г., стр. 1).
         
            (17)  Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7).
         
            (18)  Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (ОВ L 20, 26.1.2010 г., стр. 7).
         
            (19)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).